《汉宣帝行镫铜槃歌》
清代·周大枢

周秦以前不易得，博古争求汉时物。行镫无檠制河东，上有啬夫名字勒。

曾孙才类武帝雄，独以赏罚综群釭工。黄龙五凤作年纪，生平好尚将毋同。

夜向甘泉祠太乙，羽盖芝旗拂云出。铜衔烛耀天衢，影落星河上白日。

一自黄貂易黑貂，诸陵松柏风萧萧。此镫流落亦何惜，玉碗犹闻出市朝。

土花分紫波分绿，更阅千年如电速。弃掷云泥两不知，高岸人间几成谷。

翰林先生癖嗜古，入肆殷勤赎五羖。归来著手日摩挲，爱剧红肌十五女。

一曲雕龙感慨生，转令旧事忆西京。铜槃只是无言语，何限千秋万古情。

作者简介：（1699—?）浙江山阴人，字元木，一字元牧。乾隆十七年举人。幼工诗，与同里胡天游齐名。乾隆元年举博学鸿词未中。后以经学荐于乡。官平湖教谕。有《居易堂稿》、《存吾春轩诗钞》等。